Ákvörðun Útlendingastofnunar um að synja um að taka umsókn kæranda um alþjóðlega vernd til efnismeðferðar á grundvelli c-liðar 1. mgr. 36. gr. laga um útlendinga og endursenda hana til Frakklands er felld úr gildi . Lagt er fyrir Útlendingastofnun að taka umsókn kæranda til efnismeðferðar . Þann 20. mars 2018 er kveðinn upp svohljóðandi úrskurður nr. 142 / 2018 í stjórnsýslumáli nr . KNU18010025 Kæra […] á ákvörðun Þann 30. janúar 2018 kærði […] , fd . […] , ríkisborgari […] ( hér eftir nefnd kærandi ) ákvörðun Útlendingastofnunar , dags. 8. janúar 2018 , um að taka ekki til efnismeðferðar umsókn hennar um alþjóðlega vernd á Íslandi og endursenda hana til Frakklands . Þess er aðallega krafist að hin kærða ákvörðun Útlendingastofnunar verði felld úr gildi og að stofnuninni verði gert að taka umsókn kæranda um alþjóðlega vernd hér á landi til efnismeðferðar með vísan til 2. mgr. 36. gr. laga um útlendinga nr. 80 / 2016 . Málsmeðferð Kærandi lagði fram umsókn um alþjóðlega vernd á Íslandi þann 8. júní 2017 . Kærandi sótti um alþjóðlega vernd hér á landi ásamt dóttur sinni , […] , fd . […] , en Útlendingastofnun ákvað að aðskilja mál þeirra mæðgna , […] , og var ákvörðun tekin í málum þeirra í sitt hvoru lagi . Kærandi kærði ákvörðunina þann 21. nóvember 2017 til kærunefndar útlendingamála . Með úrskurði kærunefndar nr. 695 / 2017 , dags. 12. desember 2017 , var ákvörðun Útlendingastofnunar felld úr gildi og stofnuninni gert að taka mál kæranda til meðferðar á ný . Þann 8. janúar 2018 tók Útlendingastofnun á ný ákvörðun í máli kæranda þar sem komist var að þeirri niðurstöðu að umsókn hennar um alþjóðlega vernd yrði ekki tekin til efnismeðferðar hér á landi . Kærandi kærði þá ákvörðun til kærunefndar útlendingamála þann 30. janúar 2018 . Greinargerð kæranda , ásamt fylgigögnum , barst kærunefnd 9. febrúar 2018 . Þann 5. mars 2018 bárust kærunefnd auk þess umbeðnar upplýsingar frá Útlendingastofnun um málsmeðferð í máli kæranda . Þá bárust kærunefnd frekari upplýsingar frá talsmanni dóttur kæranda með tölvupósti dags. 12. mars 2018 . Ákvörðun Útlendingastofnunar Niðurstaða ákvörðunar Útlendingastofnunar var sú að umsókn kæranda um alþjóðlega vernd yrði ekki tekin til efnismeðferðar hér á landi og hún skyldi endursend til Frakklands . Útlendingastofnun mat aðstæður kæranda slíkar að hún væri í sérstaklega viðkvæmri stöðu vegna andlegra og líkamlegra veikinda skv. 6. tölul. 3. gr. laga um útlendinga . Kærandi skyldi yfirgefa Ísland og bæri að senda hana til Frakklands , sbr. c-lið 1. mgr. 36. gr. laga um útlendinga . Við meðferð máls kæranda hjá Útlendingastofnun lagði kærandi m.a. áherslu á að Útlendingastofnun aflaði gagna af sjálfdáðum og legði mat á nauðsynlegar upplýsingar og gögn sem tengdust sjúkdómi og heilsufari kæranda áður en ákvörðun yrði tekin í málinu . Í ákvörðun Útlendingastofnunar kemur fram að talsmaður kæranda hefði leiðbeint kæranda um að gefa stofnuninni ekki umboð til að afla heilsufarsgagna og hefði stofnunin því ekki heimild til að afla gagna um heilsufar kæranda . Útlendingastofnun hefði því þurft að styðjast við þau gögn sem hefðu verið lögð fram . Í greinargerð kæranda mótmælir hún því harðlega að vera endursend til Frakklands . […] Í greinargerð gerir kærandi athugasemdir við mat og rannsókn Útlendingastofnunar í hinni kærðu ákvörðun . Kærandi sé ósátt við að viðtal við hana hjá Útlendingastofnun hafi farið fram á ensku en ekki móðurmáli hennar , frönsku . Kærandi hafi því óskað eftir framhaldsviðtali en stofnunin hafi hafnað því . Jafnframt hafi kærandi bæði óskað eftir sálfræðimati , geðmati eða annarri könnun á andlegri stöðu hennar með tilliti til sögu hennar um geðræna kvilla en Útlendingastofnun hafi hafnað öllum slíkum beiðnum . Kærandi bendi einnig á að umfjöllun í hinni kærðu ákvörðun um læknisfræðileg gögn sem hafi verið lögð fram við meðferð málsins hjá stofnuninni sé mjög takmörkuð . Þá hafi ekki farið fram fullnægjandi mat á því hvort tilefni sé til að beita ákvæði 2. mgr. 36. gr. laga um útlendinga og taka mál kæranda til efnislegrar meðferðar . Til stuðnings aðalkröfu kæranda um efnislega meðferð umsóknar hennar vísar hún m.a. til sérstakra ástæðna , sbr. 2. mgr. 36. gr. laga um útlendinga . Þá vísar kærandi til laga nr. 81 / 2017 um breytingu á lögum um útlendinga nr. 80 / 2016 og lögskýringargagna að baki breytingarlögunum , einkum greinargerðar með frumvarpi til laganna og nefndarálits meirihluta allsherjar - og menntamálanefndar . Til stuðnings varakröfu kæranda , um að ákvörðun Útlendingastofnunar verði felld úr gildi , vísar kærandi m.a. til 10. gr. stjórnsýslulaga . Í tölvubréfi frá talsmanni dóttur kæranda þann 12. mars sl. til kærunefndar er vakin athygli á því að dóttir kæranda uppfylli skilyrði ákvæðis I til bráðabirgða í lögum nr. 81 / 2017 , um breytingu á lögum um útlendinga , og því beri að taka umsókn dóttur kæranda um alþjóðlega vernd til efnismeðferðar á grundvelli 2. mgr. 36. gr. laga um útlendinga , með síðari breytingum . Ef meira en 12 mánuðir hafa liðið frá því að umsókn um alþjóðlega vernd barst fyrst íslenskum stjórnvöldum og tafir á afgreiðslu hennar eru ekki á ábyrgð umsækjanda sjálfs skal taka hana til efnismeðferðar . Kærandi lagði fram umsókn um alþjóðlega vernd hér á landi , ásamt barni sínu , þann 8. júní 2017 . Með úrskurði kærunefndar , dags. 20. mars 2018 , var ákvörðun í máli barns kæranda felld úr gildi og lagt fyrir Útlendingastofnun að taka umsókn hennar um alþjóðlega vernd til efnislegrar meðferðar í ljósi þess að skilyrði 2. málsl. 2. mgr. 36. gr. laga nr. 80 / 2016 , sbr. lög um breytingu á lögum um útlendinga nr. 81 / 2017 , í máli hennar voru uppfyllt . Með vísan til meginreglunnar um einingu fjölskyldunnar og til athugasemda með frumvarpi því sem varð að lögum nr. 81 / 2017 er það niðurstaða kærunefndar að fella beri ákvörðun Útlendingastofnunar í máli kæranda úr gildi og lagt er fyrir stofnunina að taka umsókn kæranda um alþjóðlega vernd til efnislegrar meðferðar á grundvelli 2. málsl. 2. mgr. 36. gr. laga nr. 80 / 2016 , sbr. lög um breytingu á lögum um útlendinga nr. 81 / 2017 . Í því tilefni tekur kærunefnd fram að nefndin hefur farið yfir meðferð máls kæranda fyrir stjórnvöldum , m.a. upplýsingar frá Útlendingastofnun , og verður kærandi ekki talin bera ábyrgð á töfum á afgreiðslu umsóknarinnar , sbr. 2. málsl. 2. mgr. 36. gr. laga um útlendinga . Úrskurðarorð Ákvörðun Útlendingastofnunar er felld úr gildi . Lagt er fyrir Útlendingastofnun að taka umsókn kæranda til efnismeðferðar .